ହୀରାକୁଦ ଜଳଭଣ୍ଡାର କୂଳରେ ପାଉଁଶ ଡମ୍ପିଂ, ପ୍ରଭାବିତ ହେଉଛି ପାଣି\nଲଖନପୁର,୨୨।୧୨(ଡି.ଏନ୍.ଏ.)- ଓଡ଼ିଶା ବିଦ୍ୟୁତ୍ ଉତ୍ପାଦନ ନିଗମ (ଓପିଜିସି) ପକ୍ଷରୁ ଲଖନପ\nହୀରାକୁଦ ଜଳଭଣ୍ଡାର କୂଳରେ ପାଉଁଶ ଡମ୍ପିଂ, ପ୍ରଭାବିତ ହେଉଛି ପାଣି December 22nd, 00:00 AM December 22nd, 00:00 AM\nଲଖନପୁର,୨୨।୧୨(ଡି.ଏନ୍.ଏ.)- ଓଡ଼ିଶା ବିଦ୍ୟୁତ୍ ଉତ୍ପାଦନ ନିଗମ (ଓପିଜିସି) ପକ୍ଷରୁ ଲଖନପୁର ତହସିଲ କୁମ୍ଭାରବନ୍ଧ ଆର୍ଆଇ ସର୍କଲ ଅଧୀନ ରେଙ୍ଗାଲି ମୌଜାର ହୀରାକୁଦ ଜଳଭଣ୍ଡାର କୂଳରେ ଲକ୍ଷାଧିକ ସିଏମ୍ ପରିମାଣର ପାଉଁଶ ଦିନରାତି ଡମ୍ପିଂ ଚାଲିଛି। ପଞ୍ଚାୟତର ଅନ୍ୟାନ ଅଞ୍ଚଳରେ ମଧ୍ୟ ବେଆଇନ୍ଭାବେ ପାଉଁଶ ଡମ୍ପିଂ ଚାଲିଛି। ଏହା ଦ୍ୱାରା ଜଳଭଣ୍ଡାର ପାଣି ଓ ଭୂତଳ ଜଳ ପ୍ରଭାବିତ ହେବାର ଆଂଶଙ୍କା ରହିଛି। ଏନେଇ ସ୍ଥାନୀୟ ସରପଞ୍ଚ ଅନିତା ବାରିକ, ପୂର୍ବତନ ସରପଞ୍ଚ ଗୁଣନିଧି ବାରିକ, ଚକାନୟନ ବିଶ୍ୱାଳ, ସୁଶିଲ କରାଳି, କୃଷ୍ଣଚନ୍ଦ୍ର ଭୋଇ ଓ ଉମେଶ ଭୋଇ ପ୍ରମୁଖ ଜନପ୍ରତିନିଧି ଓ ପଞ୍ଚାୟତବାସୀ ଜିଲାପାଳଙ୍କ ନିକଟରେ ଅଭିଯୋଗ କରିଛନ୍ତି। ଏହାର ନକଲ ତହସିଲଦାର, ଆର୍ଆଇ, ଏସ୍ପି, ଆଇଆଇସି ଓ ପ୍ରଦୂଷଣ ନିୟନ୍ତ୍ରଣ ବିଭାଗକୁ ପ୍ରଦାନ କରାଯାଇଛି। ତଦନ୍ତ କରାଯାଇ କମ୍ପାନୀ ବିରୋଧରେ କାର୍ଯ୍ୟାନୁଷ୍ଠାନ ଦାବି କରାଯାଇଛି। ଦାବି ପୂରଣ ନ ହେଲେ ଆଗାମୀ ଦିନରେ ଜନଆନ୍ଦୋଳନ କରାଯିବ ବୋଲି ଚେତାବନୀ ଦିଆଯାଇଛି।\nଉଲ୍ଲେଖ ଯୋଗ୍ୟ, ହୀରାକୁଦ ଜଳଭଣ୍ଡାର କୂଳକୁ ଲାଗି ରହିଛି ୩ ଓପିଜିସି ପାଉଁଶ ପୋଖରୀ। ଏଥିମଧ୍ୟରୁ ପାଉଁଶ ପୋଖରୀ (ଖ)ରେ ପାଉଁଶ ଭର୍ତ୍ତି ହୋଇଯିବା ପରେ ବାହାରୁ ମାଟି ନେଇ ଏହାକୁ ଢାଙ୍କି ଦିଆଯାଇଛି। ଏହି ମାଟିନେବା ବେଳେ ପାଉଁଶ ପୋଖରୀକୁ ଲାଗି ରହିଥିବା ହୀରାକୁଦ ଜଳଭଣ୍ଡାର କୂଳରେ ବଡ଼ ବଡ଼ ଗର୍ତ୍ତ ହୋଇଥିଲା। ଏହି ଗର୍ତ୍ତରେ ପାଉଁଶ ପୋତିବା ପାଇଁ କମ୍ପାନୀ ପକ୍ଷରୁ ଟେଣ୍ଡ୍ର ଆହ୍ବାନ କରାଯାଇଛି। ଏହି ଟେଣ୍ଡ୍ର ପାଇଥିବା ଠିକାଦାର ମାଧ୍ୟମରେ କମ୍ପାନୀ ଲକ୍ଷାଧିକ ସିଏମ୍ ପରିମାଣର ପାଉଁଶ ଅହରହ ଡମ୍ପିଂ କରି ଚାଲିଛି ା ଡମ୍ପିଂ ହେଉଥିବା ଗର୍ତ୍ତ ଓ ଜଳଭଣ୍ଡାର ମଝିରେ ରହିଛି ଏକ କଚ୍ଚା ରାସ୍ତା। ଯାହାର ଦୂରତ୍ୱ ରହିଛି ମାତ୍ର ୧୫ଫୁଟ। ଏହି ଗର୍ତ୍ତରେ ବର୍ଷାଋତୁରେ ପାଣି ପୂର୍ଣ୍ଣହୋଇ ବୃହତ ଜଳାଶୟ ସୃଷ୍ଟି ହୋଇଥିଲା। ଏହି ଜଳପୂର୍ଣ୍ଣ ଗର୍ତ୍ତରେ ଏବେ ପାଉଁଶ ଡମ୍ପିଂ ଚାଲିଛି। ଗର୍ତ୍ତର ପାଉଁଶ ମିଶା ପାଣି ଏବେ ନିକଟରେ ଥିବା ଜଳଭଣ୍ଡାରକୁ ଲିକ୍ କରି ଜଳଭଣ୍ଡାର ପାଣିକୁ ଦୂଷିତ କରୁଛି। ଏହି ପାଉଁଶ ମିଶା ପାଣିରେ ବିଭିନ୍ନ କେମିକାଲ୍ ମିଶି ରହିଛି। ଏହାର ପ୍ରଭାବରେ ଜଳଭଣ୍ଡାରରେ ରହୁଥିବା ମାଛ, କଇଁଛ ଆଦି ଜଳଜୀବ ପ୍ରଭାବିତ ହେଉଛନ୍ତି। ଖାଲି ଏତିକି ନୁହେଁ ଏହା ଉପରେ ନିର୍ଭର କରୁଥିବା ବିଦେଶୀ ଅତିଥି ପକ୍ଷୀ, ପାନୀୟଜଳ ଯୋଗାଣ ଆଦି ପ୍ରଭାବିତ ହେଉଛି। ସେହିପରି କମ୍ପାନୀ ପକ୍ଷରୁ କୁମ୍ଭାରବନ୍ଧ ଗ୍ରାମ ନିକଟ ମୁଖ୍ୟରାସ୍ତା ପାର୍ଶ୍ୱରେ ମଧ୍ୟ ପାଉଁଶ ଡମ୍ପିଂ ଚାଲିଛି। ଏହି ପାଉଁଶ ଉଡ଼ି ବାୟୁ ପ୍ରଦୂଷଣ ସାଙ୍ଗକୁ ଚାଷଜମି ମଧ୍ୟ ପ୍ରଭାବିତ ହେଉଛି। ଏଭଳି ମନୁଷ୍ୟକୃତ କୃତ୍ରିମ ପ୍ରଦୂଷଣ ଯୋଗୁ ବର୍ତ୍ତମାନ ବାୟୁ, ଜଳ ପ୍ରଦୂଷଣ ହେବାରେ ଲାଗିଛି। ଏଭଳି ସ୍ଥିତିରେ ରାଜ୍ୟରେ ଥିବା ମହାନଦୀ ସମେତ ସମସ୍ତ ନଦୀଜଳ ଦୂଷିତ ହୋଇଥିବା ଏକ ସର୍ବେକ୍ଷଣ ରିପୋର୍ଟରୁ ଜଣାପଡ଼ିଛି। ଏହା ଜନସାଧାରଣଙ୍କ ପାଇଁ ଚିନ୍ତାର କାରଣ ହୋଇଛି। ଏହାକୁ ରୋକିବା ଦିଗରେ ବିଭାଗୀୟ ଅଧିକାରୀ ଓ ଜନସାଧାରଣଙ୍କ ମିଳିତ ଉଦ୍ୟମରେ ଏକ ସାମୂହିକ ପ୍ରୟାସ ହେବା କଥା ବୋଲି ପରିବେଶବିତ୍ ମତ ପ୍ରକାଶ କରିଛନ୍ତି। ଏନେଇ ଓପିଜିସି ଅଧିକାରୀ ଉମାକାନ୍ତ ପହୀଙ୍କୁ ପଚାରିବାରୁ କହିଲେ, ଜଳଭଣ୍ଡାର କୂଳରେ କମ୍ପାନୀ ପକ୍ଷରୁ ଯେଉଁ ପାଉଁଶ ଡମ୍ପିଂ ଚାଲିଛି ତାହା ପ୍ରଦୂଷଣ ବିଭାଗ ଅନୁମତି ନିଆଯାଇ କରାଯାଉଛି। ଏଥିମଧ୍ୟରେ ପାଉଁଶ ଡମ୍ପିଂ ବେଳେ ପ୍ରଦୂଷଣକୁ ଦୃଷ୍ଟିରେ ରଖି କେଲାଇନ୍ କରାଯାଇ ସାବଧାନତା ଅବଲମ୍ବନ କରାଯାଉଛି। କୁମ୍ଭାରବନ୍ଧ ଅଞ୍ଚଳରେ ଡମ୍ପିଂ ଚାଲିଥିବା ପାଉଁଶ ସମ୍ପର୍କରେ ସେ ଜଣି ନ ଥିବା କହିଛନ୍ତି। ପାଉଁଶ ପୋଖରୀ ଜଳଭଣ୍ଡାର କୂଳରେ ଥିବାରୁ ଭୂତଳ ଜଳ ଯେମିତି ପ୍ରଭାବିତ ନ ହେବ ସେଥିପାଇଁ କମ୍ପାନୀ ପକ୍ଷରୁ ପାଉଁଶ ପୋଖରୀ (ଗ) ତଳେ ଏକ ଫାଇବର୍ ପ୍ଲାଷ୍ଟିକ୍ ବିଛାଯାଇ ଆବରଣ କରାଯାଇଛି। ଏନେଇ କମ୍ପାନୀ ପକ୍ଷରୁ ବହୁ କୋଟି ଟଙ୍କା ଖର୍ଚ୍ଚ ହୋଇଛି। ପାଉଁଶ ଡମ୍ପି ହେଉଥିବା ଗର୍ତ୍ତ ନିକଟରେ ରହିଛି ଜଳଭଣ୍ଡାର। ଏଠାରେ କାହିଁକି କମ୍ପାନୀ ଏହି ନିୟମକୁ ପାଳନ କଲାନାହିଁ ବୋଲି ପଚାରିବାରୁ କମ୍ପାନୀର ବିଭାଗୀୟ ଅଧିକାରୀ ପହୀ କହିଛନ୍ତି ଏଠାରେ କେଲାଇନ୍ କରାଯାଇ ପାଉଁଶ ଡମ୍ପିଂ ହେଉଛି। ଏନେଇ ଝାରସୁଗୁଡ଼ା ଆଞ୍ଚଳିକ ପ୍ରଦୂଷଣ ବିଭାଗ ଅଧିକାରୀ ନିରଞ୍ଜନ ମଲ୍ଲିକ କହିଛନ୍ତି, ଘଟଣା ସମ୍ପର୍କରେ କମ୍ପାନୀ କର୍ତ୍ତୃପକ୍ଷଙ୍କୁ ପଚାରିଲା ପରେ କ'ଣ ହୋଇଛି ଜଣାପଡ଼ିବ ବୋଲି ସେ କହିଛନ୍ତି। ଯଦି କମ୍ପାନୀ କହୁଛି ପ୍ରଦୂଷଣ ବିଭାଗର ଅନୁମତି ନେଇ ପାଉଁଶ ଡମ୍ପିଂ ଚାଲିଛି ତେବେ ବିଭାଗୀୟ ଅଧିକାରୀ ମଲ୍ଲିକ କାହିଁକି ଏହା ଉପରେ ସ୍ପଷ୍ଟ ନ କରି କମ୍ପାନୀ କର୍ତ୍ତୃପକ୍ଷଙ୍କୁ ପଚାରିଲେ ଜଣାପଡ଼ିବ ବୋଲି କହୁଛନ୍ତି ତାହା ପ୍ରଶନବାଚୀ ସୃଷ୍ଟି କରିଛି। ସେହିଭଳି ହୀରାକୁଦ ନଦୀବନ୍ଧ ବିଭାଗ ଏକ୍ଜିକ୍ୟୁଟିଭ୍ ଇଞ୍ଜିନିୟର ଚିନ୍ମୟ ରାଉତ କହିଛନ୍ତି, ଏ ସମ୍ପର୍କରେ ତାଙ୍କୁ ପୂର୍ବରୁ ଜଣା ନ ଥିଲା। ଯଦି ଏଭଳି ଅଭିଯୋଗ ହେଉଛି ତେବେ ବିଭାଗ ପକ୍ଷରୁ ଏହାର ତଦନ୍ତ କରାଯାଇ କର୍ଯ୍ୟାନୁଷ୍ଠାନ ଗ୍ରହଣ କରାଯିବ।
